Врз основа на член 20 став 1 и член 34 став 1 алинеја 11 и 12 од Законот за слободен пристап до информации од јавен карактер („Службен весник на Република Северна Македонија“ бр. 101/2019), член 13 и член 24 став 1 и став 3 од ЗОУП („Службен весник на Република Македонија“ бр. 124/2015), член 34 од Законот за вработените во јавниот сектор („Службен весник на Република Македонија“ бр. 27/2014, 199/2014, 27/2016, 35/2018 и 198/2018 и „Службен весник на Република Северна Македонија“ бр. 143/2019 и 14/2020), а по овластување на Директорот на Агенцијата за заштита на правото на слободен пристап до информациите од јавен карактер, согласно Решение број 01-842/1 од 15.12.2021 година, постапувајќи по Барањетото за пристап до информации од јавен карактер поднесено од Здружение за истражување и анализи ЗМАИ, Скопје, по предметот Барање за пристап до информации од јавен карактер, Службеното лице за посредување со информации од јавен карактер, на \_\_\_\_\_\_\_\_\_\_\_ 2022 година, го донесе следното

**Р Е Ш Е Н И Е**

1. **Барањето за пристап до информации од јавен карактер** од Здружение за истражување и анализи ЗМАИ, Скопје поднесено до Агенцијата за заштита на правото на слободен пристап до информациите од јавен карактер, заведено под бр. 08-3 од 27.04.2022 година **СЕ УВАЖУВА**.

***о б р а з л о ж е н и е***

Барателот Здружение за истражување и анализи ЗМАИ, Скопје на 27.04.2022 година, до Агенцијата за заштита на правото на слободен пристап до информации од јавен карактер, преку е-маил, поднесе Барање за пристап до информации од јавен карактер, заведено во архивата на Агенцијата под бр.08-3, со кое побара преку е-маил да му биде доставен електронски запис од следната информација:

„ - На колку вработени (во јавниот сектор) им престанал работниот однос во институцијата, **наведени по звање, образование, години на работно искуство и основ за престанок на работниот однос**, за 2020, 2021 и првите 4 месеци од 2022 година, **поединечно за секоја година?**

- Колку нови вработувања и преземања (од јавниот сектор) се направени во институцијата, **наведени по звање, образование, години на работно искуство и основ за започнување на работниот однос**, за 2020, 2021 и првите 4 месеци од 2022 година, **поединечно за секоја година?**

- Колку вработени на определено време, авторски договор и/или друг основ ангажирала институцијата, **наведени по звање, образование, години на работно искуство, основ за започнување на работниот однос и траење на договорот (доколку и за што е возможно)** за 2020, 2021 и првите 4 месеци од 2022 година, **поединечно за секоја година?** “.

Постапувајќи по ова Барање за пристап до информации од јавен карактер, Агенцијата за заштита на правото на слободен пристап до информациите од јавен карактер информира дека во текот на 2020 година работниот однос им престанал на четири вработени, во 2021 на двајца вработени и во текот на првите 4 месеци од 2022 година, работниот однос им престанал на двајца вработени.

Во 2021 година, во Агенцијата се спроведени нови вработувања, од кои три се со јавен оглас од 2020, а едно со јавен оглас од 2021 година. Превземања на вработени од други институции во Агенцијата нема.

Во 2020 година, на определено време се ангажирани 4 лица од кои во моментов работат само две лица. Едно лице (раководител на одделение) е примено на определено време во месец јануари 2020, а во месец септември 2020 година, по свое барање му престанал работниот однос на определено време. Друго лице (помлад соработник) е примено на определено работно време во 2020 година, а потоа преку јавен оглас е примено во редовен работен однос на неопределено време, на кое во април 2022 година, по сопствено барање му престана работниот однос.

Агенцијата Ви ја доставува бараната информација од јавен карактер и во word формат со табела, во прилог на ова Решение.

Согласно погоре наведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

**ПРАВНА ПОУКА:** Против ова Решение може да се поднесе жалба до Агенцијата за заштита на правото за слободен пристап до информациите од јавен карактер во рок од 15 дена од денот на приемот на решението.

Решено во Агенцијата за заштита на правото на слободен пристап до информациите од јавен карактер на \_\_\_\_\_\_\_\_\_ 2022 година, под бр.08-3.

По овластување на Директор

Службено лице за посредување со

информации од јавен карактер

Петар Гајдов

Прилог:

- Табеларен преглед во word документ

Доставено до:

- архива на Агенцијата

- барател на информацијата